Slučaj generala Gotovine bit će razriješen u idućih nekoliko tjedana? (1/7/03) - 2003-06-30
Visoki izvor iz hrvatske vlade izjavio da će haško svjedočenje Petera Galbraitha protiv Slobodana Miloševića olakšati poziciju generala
Goran Mikuličić već od ranije je vladin pravni savjetnik za odnose s haškim sudom a savjetovao je vladu u slučaju haške optužnice protiv preminulog generala Janka Bobetka. Zamolili smo Gorana Mikiličića da objasni što će biti njegov posao u slučaju optuženog generala Gotrovine: “U ovom slučaju vlada je prepoznala neke zajedničke interese u državnopravnom smislu između politike Republike Hrvatske i obrane generala Gotovine. I zbog toga je vlada odlučila da eto tako imenuje jednu osobu, to sam ja u konkretnom slučaju, koja bi te interese neki način mogla koordinirati i artikulirati, i u odnosu prema van ali i u donosu unutar same strukture vlasti u Republici Hrvatskoj. Pri tome mislim na predsjednički ured i vladin ured.” – rekao je Mikuličić. Odvjetnik Mikuličić objašnjava da njegov posao ne treba poistovjećivati s poslom Gotovininih privatnih branitelja. “To je bitno različita situacija. Branitelji generala Gotovine zastupaju njegove interese i funkcioniraju kao njegovi odvjetnici. Ja ne zastupam interese generala Gotovine nego dajem određena prana mišljenja vladi povodom konkretnih događaja. Koji puta će to koincidirati a koji puta i neće. U svakom slučaju ja niti mogu niti ne želim utjecati na to kakova će biti strategija obrane generala Gotovine, koji će se konkretni potezi poduzimati, to ni u kom slučaju, to je njegovo autonomno pravo odnosno pravo, odnosno pravo njegovih branitelja.” – rekao je Mikuličić. Vladinu odluku da imenuje pravnog savjetnika za slučaj Gotovina može se protumačiti kao znak da će se optuženi i odbjegli general ipak pojaviti pred haškim sudom. Upitan da li može potvrditi takve pretpostavke, vladin savjetnik za odnose s haškim sudom Goran Mikuličić je kazao: “Ja nemam nikakovih informacija o tome kakova je odluka generala Gotovine u smislu njegove predaje i stavljanja na raspolaganje pravosudnim tijelima. Ono što mogu reći to je da ta odluka leži isključivo i jedino unutar njegove strukture razmišljanja i njegovog odlučivanja. Nekavih naznaka, nekakvih “tipova” u tom smislu ja doista nemam i o tome ne mogu ništa govoriti”. Visoki izvor iz hrvatske vlade koji je inzistirao da ostane anoniman u današnjem je razgovoru s novinarima međutim izjavio kako u vladi vjeruju da će slučaj bijega i skrivanja generala Gotovine biti razriješen u idućih nekoliko tjedana. Isti vladin izvor je iznio ocjenu da je nedavno svjedočenje bivšeg američkog veleposlanika u Hrvatskoj Petera Galbraitha u haškom procesu protiv Slobodana Miloševića olakšalo poziciju generala Gotovine pred haškim sudom. Galbraithovo svjedočenje, kazao je novinarima visoki vladin dužnosnik, čini bezpredmetnim neke navode iz optužnice protiv Gotovine.